In nomine Dei et salvatoris nostri Jhesu Christi, Hludovvicus divina ordinante providentia imperator augustus. Cum petitionibus servorum Dei justis et rationabilibus, divini cultus amore, favemus, superna nos gratia muniri non ambigimus. Notum sit igitur omnibus fidelibus sanctæ Dei ecclesiæ et nostris tam præsentibus quam et futuris quod detulit nobis venerabilis vir Adalgaudus, abbas ex monasterio sancti Benedicti Floriacensis, quod est constructum in pago Aurelianensi, super fluvium Ligeris, ubi ipse sanctus Benedictus corpore requiescit, auctoritates immunitatum avi videlicet nostri Pipini quondam regis, seu domni et genitoris nostri Karoli piissimi augusti, in quibus erat insertum quod sive ipsi, sive antecessores eorum, reges videlicet Francorum, præfatum monasterium, cum rebus et hominibus ad se pertinentibus vel aspicientibus, sub tuitione et defensione sua habuissent, eorum immunitatibus auctoritatum a judiciariæ potestatis inquietudine semper defensum et munitum fuisset. Ob rei tamen firmitatem, postulavit nobis præfatus abbas ut, in amore Dei et reverentia sancti Petri et sancti Benedicti, paternum ac prædecessorum nostrorum morem sequentes, immunitatis nostræ præceptum circa ipsum sanctum locum fieri censeremus. Cujus petitioni assensum præbuimus et hoc nostræ auctoritatis præceptum circa ipsum sanctum locum fieri decrevimus; per quod præcipimus atque jubemus ut nullus judex publicus vel quislibet ex judiciaria potestate in ecclesiis aut loca vel agros seu reliquas possessiones, quas moderno tempore, in quibuslibet pagis aut territoriis infra ditionem imperii nostri, juste et legaliter possidet vel quod deinceps in jure ipsius sancti loci voluerit divina pietas augeri, ad causas audiendas vel freda exigenda, aut mansiones vel paratas faciendas aut fidejussores tollendos aut homines ipsius nonasterii super terram ipsius commanentes distringendos nec ullas redibitiones aut inlicitas occasiones requirendas nostris et futuris temporibus ingredi audeat, vel ea quæ superius memorata sunt penitus exigere præsumat; sed liceat memorato abbati suisque successoribus res prædicti monasterii sub immunitatis nostræ defensione quieto ordine possidere. Et quandoquidem divina vocatione supradictus abba vel successores ejus de hac luce migraverint quamdiu ipsi monachi inter se tales inveniri potuerint, qui ipsam congregationem secundum regulam sancti Benedicti regere valeant, per hanc nostram auctoritatem et consensum licentiam habeant eligendi abbates quatenus ipsos monachos qui ibidem Deo famulari videntur pro nobis et conjuge proleque nostra atque stabilate totius imperii nostri a Deo nobis concessi atque conservandi jugiter Domini misericordiam exorare delectet. Et quicquid de rebus præfati monasterii fiscus exigere poterat, præfato monasterio ejusque congregationi ibidem Deo famulanti concessimus ut eis ad servitium peragendum augmentum vel suplementum fiat. Et hæc auctoritas ut nostris futurisque temporibus, Domino protegente, valeat inconvulsa manere, eam manu propria subterfirmavimus et anuli nostri impressione subter sigillari jussimus. Signum (Monogramma) Hludovvici serenissimi imperatoris. Durandus, diaconus, ad vicem Helisachar recognovit. Data VI kal. augustas, anno, Christo propitio, V imperii domni Hludovvici serenissimi augusti, indictione XI. Actum Aurelianis civitate, in Dei nomine feliciter, amen.